《龙渊有珍宝》
明代·乌斯道

龙渊有珍宝，珊瑚与木难。贪者入波涛，出入渤澥间。

手持珍宝归，富盛良不艰。邻女相夸耀，小儿多腼颜。

贪夫之贪终不了，再入龙渊探珍宝。老龙崛起白日昏，大浪飞来雪山倒。

等閒性命断柔丝，鱼鳖饫餐乌啄之。爷娘妻子仰天哭，珍宝如山亦奚为。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。